  Виталий Пронин Дэри ёросысь Юськи шор ёзо школаын потӥсь «Вуюись» газетлы 5 ар тырмиз. Солы сӥзьыса, нимаз праздник радъямын вал.«Вуюисьлы» - 5 ар» нимо творческой конкурслы йылпумъянъёс лэсьтэмын. Вормисьёс грамотаосын но синпель кузьымъёсын пусъемын. Школа улонэз зэмос но яркыт возьматэмзы, газетлэсь ужзэ радъямзы понна озьы ик дипломъёсын данъямын юнкоръёс-азьветлӥсьёс Елена Загребина, Светлана но Мария Байсароваос, Дарья Иванова, Анастасия Давыдова, Алина Вахрушева, Юлия Ившина.Газетлэн юбилеяз вуылӥзы куноос но. «Удмурт Кенешлэн» ёрос ёзэзлэн тӧроез Лидия Биянова, ӟеч кылъёс верам сяна, мыло-кыдо юнкоръёсты  кузьымъёсын шумпоттӥз. Творческой конкурсын нырысетӥ интые потэм Дарья Ивановалы   «Удмурт Кенеш» логотипен пужъятэм сумка кузьмаз.«Вуюись» газетэз озьы ик ӟечкылазы «Ӟечбур!» газетысь журналистъёс Эльвира Симакова но Ольга Москвина, «Удмуртия» издательствоысь азьвыл редактор, печать удысысь отличник Мира Иванова. Ужрадэз шулдыртӥзы культура юртысь «Тӧдьы юсь» ансамбль но нылпиослэн эктонъя «Печоряночка» ансамбльзы.Праздникез ортчытыны юрттэмез понна тау кариськом Юськи черкогуртысь вуз каронъя центрлэн кивалтӥсезлы Татьяна Ашхабекова.Пётр Давыдов, газетлэн редакторез.    